Pasambahan Maminang
Pesambahan Maminang dilangsungkan diatas rumah pemuda yang akan dipinang.
Sutan Mudo: (juru bicara pihak keluarga wanita yang datang mengangkat sembah lebih dahulu) Ma angku Sutan Diateh?
Sairiang balam jo barabah
Barabah juo inggok dahulu
Sairing salam jo sambah
Sambah juo tibo bakeh angku
Sutan Diateh : (juru bicara pihak keluarga pria membalas sembah) Manitahlah angku Sutan Mudo
Sutan Mudo : Sungguahpun Sutan surang nan dituhuak, nan sarapeknyolah niniak mamak – amai jo bapak – sarato karajo nan bapokok – silang nan bapangka – nan barado diateh rumah nangko tampek ambo manibokan sambah. Panitahan nan ditibokan bakeh Sutan, iolah tantangan pihak kami nan datang. Datang bukan sumbarang datang, datang mahanta siriah jo pinang – mamuhun kami ka niniak mamak – sarato saganok sipangka : Kok siriah kami yo mintak dikunyah, pinang kami mintak digatok – sakitu sambah bakeh Sutan…!
(Langsung setelah itu Sutan Mudo menyodorkan Carano sirih kepada Sutan Diateh dan Sutan Diateh mengedarkan carano kepada yang patut-patut diatas rumah. Setelah selesai acara memakan atau mencuil atau hanya memegang saja sirih itu, maka barulah Sutan Diateh membalas sambah)
Sutan Diateh : Ma angku Sutan Mudo? Sambah babaliak bakeh angku !
Sutan Mudo : Manitahlah angku Sutan Diateh.
Sutan Diateh : Siriah Sutan nan katangah – alah samo kami kunyah. Pinang sagatok alah kami makan – manih lah tingga diujuang lidah – pahik lah luluih karakuangan – namun samantangpun baitu – manuruik pasa na biaso – kok tembak tantu baalamaik – kok cancang tantu balandasan – siriah katangah bakaadaan – kato katangah baurusan – tantangan siriah Sutan nan katangah – yo nak mintak basiangkan nan bak hari – batarangkan nan bak bulan !
Sutan Mudo : Alah sampai di Sutan ?
Sutan Diateh : Alah Sutan
Sutan Mudo : Apo nan manjadi pasambahan dek Sutan tadi – alah dalam adaik dalam pusako – lah taracak di undanglah tasungkuik di limbago – tantangan siriah nan katangah – pihak di kami nan datang. Iyo juo bak kato urang – gadiah bakandak pado ragi – putiak bakandak jadi buah – Sutan manaruah balam mau – kami manaruah sangkak suto. Laikuh mungkin disatukan ? Ikolah niaik nan dianta bakeh Sutan !
Sutan Diateh : Sapanjang niaik Sutan nan katangahlah tatampuah di labuah golong – lah tapijak di jalan pasa – lah samo diagak dikiro-kiro. Tapi sungguahpun nan baitu – jauah nak mintak dijambokan – dakek nak mintak dikakokkan. Ikolah bana nan dimintak bakeh Sutan !
Sutan Mudo : Ma angku Sutan Diateh – sapanjang jauah nak dijambokan – sapanjang dakek nak dikakokkan – maagak dihari nan dahulu – kok bisiak kanlah samo kadangaran – kok imbau kanlah samo kalampuan – niaik di ati nan dihadang iyo nak maminang anak kamanakan Sutan nan banamo : …..(Sebutkan nama pemuda yang dituju) Anak dari Angku ….(Sebutkan nama ayahnya) – Nak batali pamenan adaik jo anak kamanakan kami ….(sebutkan nama wanitanya) Anak dari ….(sebutkan pula nama ayahnya). Ikolah niaik mukasuik kami – yo nak mintak ditarimo jo hati nan suci muko nan janiah – pintak nak mintak dibuliahkan – kandak nak mintak bapalakukan – sakitu sambah bakeh Sutan !
Sutan Diateh : Sapanjang panitahan Sutan nan katangah – alah diadaik nan bapakai – alah dicupak nan baisi – tapi sungguah pun nan baitu – tibo dikarajo nan bak nangko – rundiang ndak putuih diambo surang – dielo kato jo mupakaik dicari bulek nan sagolong – jo niniak sarato mamak sarato urang nan patuik-patuik – mananti malah Sutan sakutiko! Sutan Mudo : Yo ambo nanti malah !
Sutan Diateh : Maa angku Sutan Mudo ? Maaf dimintak sapuluah jari – dek rasah angku tagak mananti. Maklumlah bakato indak sadang sapatah – bajalan indak sadang salangkah – tantangan niaik Sutan nan katangah – alah ambo paiokan jo niniak sarato mamak – kok bulek lah buliah digolongkan – kok picak lah buliah dilayangkan. Bakaua sutan dinan kiramaik – mamintak Sutan di nan kadapek – kandak buliah pintak balaku – kami tarimo jo hati nan suci sarato muko nan janiah – alah ko sanang hati Sutan ?
Sutan Mudo : Sabana sajuak Sutan – karano pintak buliah – kandaklah balaku – sananglah raso dalam hati – sajuak di dalam kiro-kiro. Namun samantang pun baitu – adaik urang batimbang janji – lah batampuak mangko dijenjeng – lah batali mangko diirik. Kok saik iyo nak bapamegang – kok kato iyo nak bapamacik – mako tarimolah tando dari kami. (Pihak keluarga wanita menyerahkan barang tando kepada keluarga pihak pria, dan keluarga pria menyerahkan pula tando kepada keluarga wanita dan dengan demikian selesailah acara batimbang tando).
(Sumber : Tata Cara Perkawinan Adat Istiadat Minangkabau)
min_Latn zsm_Latn min_Latn min_Latn min_Latn min_Latn min_Latn min_Latn min_Latn zsm_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn bjn_Latn